

**Týždeň dobrovoľníctva 2018**

**Vyhodnotenie**

Už piaty rok sa Centrum voľného času v Žiari nad Hronom ako Infobod o dobrovoľníctve aktívne zhostilo role koordinátora kampane Týždeň dobrovoľníctva v Žiari nad Hronom.

Tento rok sa Týždeň dobrovoľníctva niesol v myšlienke, že aj ***DOBRÉ SKUTKY SA DEJÚ*** a zapojením sa do tejto kampane sme na ne chceli poukázať.

Týždeň dobrovoľníctva sa začal 17.9.2018 **skrášľovaním betónovej steny na oddychovej zóne Etapa**, v rámci ktorej sa doplnili a skorigovali maľby na betónovej stene. Dobrovoľníkov, ktorými boli členovia Žiarskeho mládežníckeho parlamentu koordinovala Mgr. Dominika Švecová.

V ten istý deň na ZŠ M. R. Štefánika bola realizovaná aktivita s názvom **rekonštrukcia interných priestorov za účelom vytvorenia posilňovacej miestnosti na „Dvojke“,** ktorej koordinátorkou bola Mgr. Kristína Holá. V rámci tejto aktivity boli učiteľmi II. stupňa vykonané rôzne manuálne práce ako napríklad vypratanie miestnosti, strhnutie dreveného obkladu, vymaľovanie miestnosti a pod.

Taktiež v pondelok sa do kampane zapojili študenti zo Súkromnej strednej odbornej školy technickej pod vedením Mgr. Ingrid Víglaskej. Pomáhali s **revitalizáciou externých priestorov v DSS Doména,** vďaka ktorým sa oživil externý priestor DSS. Dobrovoľníci sa popasovali s natieraním plota a inými prácami.

Dňa 18.9.2018 sa v parku Š. Moysesa vysadilo vyše 200 ks trvaliek, liečivých rastlín a byliniek. Dobrovoľnícku aktivitu s názvom **kvitnúca lúka v sade** koordinovali Mgr. Dominika Švecová a Ing. Marcela Gendiarová.

Dňa 19.9.2018 v areáli DSS Doména boli pod vedením Mgr. Anny Ivancovej uskutočnené **jesenné záhradné práce** **DSS Doména**. Dobrovoľníci sa popasovali s manuálnymi prácami ako napríklad strihaním živého plota.

V dňoch 19.9.2018 a 20.9.2018 prebiehala na ZŠ Jilemnického **revitalizícia školských lavíc,** v rámci ktorej dobrovoľníci šmirgľovali a natierali školské lavice v triedach. Koordinátorkou dobrovoľníkov bola Mgr. Soňa Haštová. Do danej aktivity sa zapojili aj učitelia, aj žiaci.

Dňa 20.9.2018 v areáli ZŠ M.R. Štefánika pod koordináciou Mgr. Dany Matúškovej učiteľky I. stupňa vytvorili na asfalte rôzne **maľované farebné zábavky**.

Taktiež vo štvrtok v areáli ZŠ Jilemnického bola realizovala aktivita s názvom **paletové sedenie na „Štvorke“**. Koordinátorkou dobrovoľníkov bola Mgr. Dominika Švecová.

V dňoch 20.9.2018 a 21.9.2018 sa na ZŠ M.R. Štefánika pod vedením Mgr. Martiny Polachovej uskutočnila **výroba textilných hračiek pre psíkov v útulku**, do ktorej sa zapojili nielen učiteľky, ale aj deti.

Dňa 21.9.2018 v DSS Doména Mgr. Anna Ivancová koordinovala hravé **Adamove aktivity.** V rámci tejto interaktívnej aktivity si žiak ZŠ Dr. Janského s klientmi DSS čítal, kreslil, rozprával príbehy.

Dobrovoľnícka aktivita s názvom **Pomoc útulkáčom,** konaná taktiež 21.9.2018 spočívala vo výrobe kľučeniek, magnetiek a odznačikov pre psí útulok. Členovia Žiarskeho mládežníckeho parlamentu a Mestského žiackeho parlamentu ZŠ vyrobili kľúčenky, magnetky a odznačiky. Súčasťou tejto dobrovoľníckej aktivity bolo aj venčenie psíkov v útulku.

Dve dobrovoľnícke aktivity s názvom **kreatívne dielne z odpadového materiálu** (v spolupráci s Komunitným centrum) a **revitalizácia externých priestorov v psom útulku** budú dobrovoľníkmi zo Strednej odbornej školy pedagogickej EBG realizované nasledujúci týždeň, a to 25.9.2018 a 29.9.2018. Koordinátorkou dobrovoľníkov uvedených aktivít je Mgr. Zuzana Miklíková.

Tešíme sa, že aj tento rok sa nám podarilo urobiť mnohé nezištné gestá pre tých, ktorí to potrebovali a potvrdiť to, že DOBROVOĽNÍCTVO a DOBROVOĽNÍCI majú v našom meste nezastupiteľné miesto.

Na kampaň Týždeň dobrovoľníctva finančne/materiálne prispeli: firma Wood and Metals s.r.o. piliarska výroba, OZ ZAŽIAR v spolupráci so Žiarskym mládežníckym parlamentom, odbor životného prostredia a infraštruktúry MsÚ ZH, odbor stavebného poriadku MsÚ ZH, školský úrad MsÚ ZH, projektové oddelenie MsÚ ZH. Za sponzorské dary úprimne ďakujeme. Taktiež veľké poďakovanie vyjadrujeme každému, kto priložil ruku k dielu a odviedol tak kus skvelej dobrovoľníckej práce. Všetci zúčastnení dobrovoľníci, ktorí boli z radov žiakov ZŠ a SŠ, učiteľov, zamestnancov MsÚ ZH a ostaných sú dôkazom, že ***DOBRÉ SKUTKY SA OKOLO NÁS POČAS TÝŽDŇA DOBROVOĽNÍCTVA DIALI!***

Autorka: Mária Lancková

CVČ ZH